Diari Oficial de la Generalitat Valenciana


Sumari del DOGV 5455, del 21-02-2007 (2007/2162)

ORDE de 18 de gener de 2007, de la Conselleria de Cultura, Educació i Esport, per la qual es convoquen, per a l'exercici 2007, ajudes a la realització d'actuacions de restauració i conservació de ponts, aqüeductes, pous de neu i la resta de construccions hidràuliques d'interés patrimonial de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5455

Data del DOGV
:   21-02-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/2162


Data del document
:   18-01-2007

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * ajuda pública
    * societat sense fins de lucre
    * ordenació hidràulica
    * suport econòmic
    * administració local
    * patrimoni cultural
    * protecció del patrimoni

L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificat per Llei Orgànica 1/2006, de 10 d'abril, establix en l'article 49.5 la competència exclusiva de la Generalitat en matèria de patrimoni històric, artístic, monumental, arquitectònic, arqueològic i científic, sense perjuí del que disposa el número vint-i-huit de l'apartat u, de l'article 149 de la Constitució Espanyola. Estes funcions són assignades a la Conselleria de Cultura, Educació i Esport, pel Decret 8/2004, de 3 de setembre, del president de la Generalitat, pel qual s'assignen competències a les conselleries.
D'altra banda, en exercici de la competència en esta matèria, es va promulgar la Llei del Patrimoni Cultural Valencià, Llei 4/1998, d'11 de juny, de la Generalitat Valenciana, que conté el marc legal de protecció d'este patrimoni.
D'acord amb el que establix l'article 91.1 de l'esmentada norma, a fi de contribuir a la conservació del patrimoni cultural valencià, la Conselleria de Cultura, Educació i Esport convocarà anualment els corresponents concursos públics per a la concessió d'ajudes dirigides al finançament d'actuacions de recuperació, restauració i manteniment de béns integrants d'este. Entre estos destaquen en tota la Comunitat Valenciana els immobles adscribibles a la denominada arquitectura de l'aigua: ponts, aqüeductes, pous de neu i la resta de construccions hidràuliques d'interés patrimonial.
Atesa la importància de l'arquitectura de l'aigua dins de l'àmbit territorial de la Comunitat, fent ús de les facultats conferides per l'article 35 de la Llei 5/1983, de 30 de desembre, de Govern Valencià,
ORDENE
Primer
Es convoquen ajudes per a la realització d'actuacions de restauració i conservació de ponts, aqüeductes, pous de neu i la resta de construccions hidràuliques d'interés patrimonial de la Comunitat Valenciana i s'aproven les bases per les quals es regix esta convocatòria, així com els annexos I i II relatius al model normalitzat de sol·licitud i a l'alta de tercers, respectivament.
Segon
Estes ajudes seran finançades a càrrec de la línia T4443000 del programa 69.22.62.178.73.2 del pressupost de la Generalitat per a 2007, per una quantia màxima de cent dotze mil euros (112.000 Euros).
DISPOSICIONS FINALS
Primera
Es delega en el director general de Patrimoni Cultural Valencià i Museus, en els més amplis termes possibles, la facultat de resoldre la concessió d'estes ajudes i de dictar les resolucions necessàries per al desplegament i execució de la present orde.
Segona
La present orde produirà efectes des del dia que es publique en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà recórrer potestativament en reposició, o bé cabrà plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller de Cultura Educació i Esport en el termini d'un mes a comptar de l'endemà de la seua publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos, a comptar de l'endemà de la seua publicació.
Les administracions públiques només podran interposar recurs contenciós administratiu, en la forma i terminis que preveuen els preceptes anteriors i, si és el cas, els articles 44 i 46.6 de la Llei Reguladora de la Jurisdicció Contenciosa Administrativa.
València, 18 de gener de 2007
El conseller de Cultura, Educació i Esport
ALEJANDRO FONT DE MORA TURÓN
ANNEX I
Bases per a la concessió d'ajudes per a la realització d'actuacions de restauració i conservació de ponts, aqüeductes, pous de neu i la resta de construccions hidràuliques d'interés patrimonial de la Comunitat Valenciana.
Primera. Objecte
1. L'objecte d'estes ajudes és cofinançar les actuacions de restauració i conservació de béns immobles d'interés patrimonial que formen part del patrimoni definit com a arquitectura de l'aigua, considerant com a tal els ponts, aqüeductes, pous de neu i la resta de construccions hidràuliques tradicionals de la Comunitat Valenciana, les dites actuacions hauran de ser realitzades per ajuntaments i entitats sense ànim de lucre.
2. Només podran ser objecte d'estes ajudes les actuacions tendents a la restauració, reparació o conservació d'elements constructius o estructurals que formen part integrant i consubstancial dels mateixos immobles adscribibles a l'arquitectura de l'aigua.
Segona. Beneficiaris
Poden optar a estes ajudes:
Els ajuntaments i entitats en general, sense ànim de lucre.
Tercera. Formalització de sol·licituds, termini de presentació i documentació que ha d'acompanyar-se inicialment i preceptivament a estes
1. Les sol·licituds es formularan segons el model de l'imprés normalitzat que s'adjunta a estes com a annex I i que figura en l'adreça d'Internet http://www.cult.gva.es/dgpa/, i es dirigiran a la Conselleria de Cultura, Educació i Esport, Direcció General de Patrimoni Cultural Valencià i Museus. Les sol·licituds, segons model normalitzat, també estaran a disposició dels interessats en les dependències centrals de la Direcció General de Patrimoni Cultural Valencià i Museus i en les direccions territorials de Cultura, Educació i Esport.
2. Les sol·licituds hauran de ser subscrites pels qui tinguen la representació en cada cas, d'acord amb la normativa d'aplicació.
3. Les sol·licituds inclouran necessàriament les següents mencions, i a estes s'adjuntarà inicialment i preceptivament la documentació que es detalla a continuació:
a) Projecte simplificat, subscrit per tècnic competent en la matèria proposada, que contindrà un estudi sobre els valors històrics, artístics, arquitectònics o etnològics, la intervenció proposada, els efectes d'esta sobre els dits valors i el seu cost.
El projecte simplificat haurà de preveure, com a mínim, els aspectes següents:
- Dades rellevants sobre l'immoble.
- Memòria històrica i constructiva.
- Estat actual.
- Proposta d'intervenció.
- Documentació fotogràfica.
- plecs, si és el cas.
- Plànols.
- Pressupost total de contracta amb IVA inclòs de la intervenció que es pretén realitzar, incloent-hi el corresponent a seguretat i salut.
- Estudi de seguretat i salut segons el Reial Decret 1.627/1997.
b) Acreditació de l'existència de la institució sense ànim de lucre per mitjà de certificat actualitzat expedit pel Registre de Societats o Fundacions, acreditatiu de la inscripció de l'entitat en el mencionat registre, en el cas que es tracte d'una entitat d'este tipus; en altres casos, fotocòpia compulsada dels estatuts de l'entitat, inscrits en el registre corresponent, on ha de constar explícitament la inexistència d'ànim de lucre.
c) Acreditació de la representació i de la capacitat del signatari de la sol·licitud per a representar l'ajuntament o l'entitat sense ànim de lucre, que podrà consistir en document públic o, almenys, certificat de l'acord adoptat per l'òrgan de govern que corresponga en què es faculte el representant per a subscriure la sol·licitud. En tot cas, s'haurà d'adjuntar la fotocòpia compulsada del DNI del sol·licitant.
d) Acreditació de trobar-se al corrent de les obligacions tributàries i davant de la Seguretat Social, en els termes i forma que establix l'article 14, paràgraf primer, apartat e) de la Llei 38/2003, de 17 de novembre, General de Subvencions, l'Orde de 30 de maig de 1996, de la Conselleria d'Economia i Hisenda, i els articles 13 i següents del Reglament de la Llei de Contractes de les Administracions Públiques aprovat per Reial Decret 1.098/2001, de 12 d'octubre. Quedaran exonerades, amb caràcter general, del compliment de la dita acreditació les entitats locals, així com els ens i empreses a què es referix l'article 5 del Text Refós de la Llei d'Hisenda Pública de la Generalitat Valenciana. En el cas que el certificat no siga expedit per l'òrgan competent dins del termini màxim previst, n'hi haurà prou amb adjuntar a la sol·licitud inicial l'acreditació d'haver-lo sol·licitat, i s'haurà aportar este tan prompte com s'expedisca.
e) Acreditació de no trobar-se incurs en les prohibicions assenyalades en l'article 13, paràgrafs segon i tercer, de la Llei 38/2003, de 17 de novembre, General de Subvencions en la forma prevista en l'article 13, paràgraf sèptim, de la mencionada llei, per mitjà de testimoni judicial, certificat telemàtic o transmissions de dades, o certificat administratiu. Quan no puguen ser expedits per l'autoritat competent, podrà ser substituït per una declaració responsable atorgada davant d'una autoritat administrativa o notari públic.
f) El compromís dels ajuntaments o de les entitats sense ànim de lucre, relatiu al cofinançament absolut i incondicional amb fons propis d'un mínim del 25% del cost total de l'actuació proposada, que caldrà acreditar fefaentment en tots els casos, per als ajuntaments amb certificat de l'acord municipal adoptat respecte d'això en què expressament es referisca que hi ha crèdit en el pressupost de la corporació municipal per al cofinançament en els termes abans indicats a càrrec de la corresponent partida pressupostària, o bé per mitjà d'informe de l'interventor de l'Ajuntament.
g) Acreditació de l'efectiva i prèvia disponibilitat de l'immoble en què es pretenen abordar les actuacions, justificant bé la titularitat d'este trobant-se inscrit en el corresponent inventari de béns a nom de l'Ajuntament o en el Registre de la Propietat a nom de l'entitat sense ànim de lucre, o la disponibilitat d'este per qualsevol altre títol vàlid en dret, que l'habilite per a la possessió o tinença amb la finalitat estricta de la realització de la intervenció, adjuntant en este últim cas, junt amb el títol de propietat el consentiment fefaent prestat pel titular dominical de l'immoble.
4. Les sol·licituds hauran de presentar-se en el registre general d'esta conselleria, en les direccions territorials de Cultura, Educació i Esport o a través dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. També podran presentar-se en la forma prevista en l'article 31 del reglament, pel qual es regula la prestació dels servicis postals, aprovat per Reial Decret 1.829/99, de 3 de desembre (BOE 31.12.99). En el cas que no es presente en el registre general d'esta conselleria es recomana, a més, remetre esta al fax 96 386 65 06 per a coneixement anticipat de la participació per part de l'òrgan convocant.
5. Només s'admetrà una sol·licitud per entitat sol·licitant, així com una sola sol·licitud per immoble.
6. Les sol·licituds hauran de presentar-se en el termini d'un mes a partir de l'endemà de la publicació d'esta convocatòria en el Diari Oficial de la Comunitat Valenciana.
7. D'acord amb el que establix l'article 71 de la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, si la sol·licitud no reunix els requisits i documents que s'assenyalen en esta base, es requerirà l'interessat perquè, en el termini de 10 dies, esmene la falta o perquè adjunte els documents preceptius, amb indicació que, si així no ho fa, es considerarà que desistix de la seua petició, després de la resolució prèvia que haurà de ser dictada en els termes que preveu l'article 42 de la mencionada llei.
Quarta. Criteris de prioritat i baremació
Les ajudes es concediran d'acord amb els criteris següents:
a) Rellevància patrimonial de l'immoble sobre el qual es pretén intervindre:
- Immobles que es troben incoats o declarats com a bé d'interés cultural; s'inclouen dins d'esta categoria els béns integrants de l'arquitectura de l'aigua existents dins del perímetre delimitat d'un conjunt històric incoat o declarat que tenen el corresponent nivell de protecció en el Catàleg Municipal. S'acreditarà este últim punt amb l'oportú certificat de la Secretaria Local expedit amb relació al Catàleg Municipal de Béns i Espais Protegits. Es baremarà fins a un màxim de cinc punts.
- Immobles que tinguen l'expressa consideració de bé de rellevància local en el Catàleg Municipal de Béns i Espais Protegits o siguen objecte de procediment urbanístic que porte al dit reconeixement específic, només en el cas que s'haja superat el tràmit de l'informe patrimonial preceptiu i favorable previst en l'article 47.1 de la Llei 4/98, d'11 de juny, del Patrimoni Cultural Valencià. S'haurà d'acreditar este punt amb certificat expedit a este efecte per la secretaria de l'entitat local. Es baremarà fins a un màxim de tres punts.
- Immobles inclosos en el Catàleg de Béns i Espais Protegits en qualsevol dels nivells de protecció que arbitra el Reglament de Planejament, exceptuant els béns de rellevància local ja descrits en el paràgraf anterior. S'acreditarà este punt per mitjà de l'oportú certificat expedit per la secretaria de l'entitat local amb relació a este. Es baremarà fins a un màxim d'un punt.
b) Nivell d'urgència, segons informe de les unitats tècniques directament o territorialment adscrites a la Direcció General de Patrimoni Cultural Valencià i Museus. Es baremarà amb un màxim de cinc punts i un mínim de tres punts, en funció del criteri tècnic aplicat.
c) Integració de l'immoble en un àmbit espacial culturalment significatiu pels seus valors paisatgístics o per la seua associació amb altres immobles representatius de l'evolució històrica del lloc o de l'esdevindre històric d'antropització del territori. Es baremarà fins a un màxim de tres punts.
d) Altres criteris addicionals.
- Repercussió de l'actuació proposada en la difusió de la cultura de l'aigua i dels seus valors associats. Es baremarà fins a un màxim de 2 punts.
- Major cofinançament de l'ajuntament o institució sense ànim de lucre respecte a la mínima prevista en les presents bases. Es baremarà fins a un màxim d'1 punt.
Quinta. Incoació, instrucció i resolució de la present convocatòria
El present procediment el tramitarà i instruirà el Servici de Patrimoni Arquitectònic i Mediambiental de la Direcció General de Patrimoni Cultural Valencià.
1. Per a la valoració i selecció de les sol·licituds es constituirà una comissió avaluadora formada per la cap d'àrea de Patrimoni Cultural, que actuarà com a presidenta, el cap del Servici del Patrimoni Arquitectònic i Mediambiental, i tres tècnics directament o territorialment adscrits a la Direcció General de Patrimoni Cultural Valencià i Museus i designats pel seu titular, un dels quals actuarà com a secretari amb veu i vot.
2. El Servici del Patrimoni Arquitectònic i Mediambiental elevarà la proposta de la comissió avaluadora al director general de Patrimoni Cultural Valencià, el qual resoldrà en el termini de quinze dies per delegació del conseller de Cultura, Educació i Esport. La resolució serà publicada en el Diari Oficial de la Comunitat Valenciana.
3. La resolució es dictarà i publicarà en el termini màxim de tres mesos, a comptar de la publicació en el DOCV de la present convocatòria. La publicació en el DOCV de la resolució s'ajustarà al que disposa l'article 18.1 de la Llei 38/2003, de 17 de novembre, General de Subvencions. En cas de no dictar-se i publicar-se resolució en este termini es consideraran desestimades les sol·licituds.
4. La quantia màxima de l'ajuda de la Generalitat a percebre per cada beneficiari que, si és el cas, resulte adjudicatari mai no podrà superar la quantitat de catorze mil euros (14.000 Euros), siga quin siga el cost de l'actuació proposada en la sol·licitud per l'interessat.
5. La motivació de la resolució que s'adopte quedarà acreditada en l'expedient.
Sexta. Modificació de la resolució de concessió
Tota alteració de les condicions tingudes en compte per a la concessió de l'ajuda i, en tot cas, l'obtenció concurrent i sobrevinguda de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos supere el cost de l'activitat subvencionada.
Sèptima. Obligacions dels beneficiaris
1. Els beneficiaris estaran subjectes a allò que s'ha prescrit en la Llei 38/2003, de 17 de novembre, General de Subvencions i, en particular, a totes les obligacions a què es fa referència en l'article 14 de la mencionada llei.
2. Els beneficiaris d'estes ajudes queden obligats a:
- Sotmetre a autorització prèvia, d'índole patrimonial, el corresponent projecte tècnic, de conformitat amb el que disposa l'article 35 de la Llei 4/98, d'11 de juny, del Patrimoni Cultural Valencià, en el cas d'actuacions que incidisquen sobre béns d'interés cultural.
- Sotmetre el projecte a tràmit de supervisió en els casos en què resulte legalment preceptiu.
- Acreditar davant de la Generalitat la realització de la intervenció, així com el compliment dels requisits i condicions que determinen la concessió o el gaudi de l'ajuda.
- Sotmetre's a les actuacions de comprovació a efectuar per la Direcció General de Patrimoni Cultural Valencià i Museus, si és el cas, així com qualssevol altres de comprovació i control financer que puga realitzar la Intervenció General de la Generalitat.
- Comunicar a la Direcció General de Patrimoni Cultural Valencià i Museus l'obtenció d'altres subvencions, ajudes, ingressos o recursos que financen l'activitat subvencionada per a la mateixa finalitat. Per a això, el secretari de la corporació o institució beneficiària emetrà un certificat comprensiu de les subvencions, ajudes o aportacions de qualsevol tipus obtingudes d'altres persones públiques o privades per a finançar l'actuació. L'anterior comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts, d'acord amb el que establix l'article 14.d de la Llei 38/2003, de 17 de novembre, General de Subvencions. Quan les actuacions hagen sigut finançades per la present subvenció i, a més, amb fons propis o altres subvencions o recursos, haurà d'acreditar-se en la justificació l'import, procedència i aplicació d'estos fons a les activitats subvencionades. Si entre les aportacions d'altres entitats o persones i les que preveu la present orde, se supera el cost de l'actuació, la Conselleria de Cultura, Educació i Esport reduirà la subvenció en l'excés que es produïsca. En tot cas, haurà d'acreditar-se i justificar-se en la forma prevista anteriorment, com a mínim, l'efectiva disponibilitat dels fons a què ascendix l'import total de l'actuació en la quantia en què ha sigut pressupostada pel beneficiari, de manera que quede assegurada l'íntegra realització de la intervenció en els termes en què ha sigut proposada.
- Executar les obres d'acord amb el projecte tècnic aportat i comunicar a la Direcció General de Patrimoni Cultural Valencià i Museus de la Conselleria de Cultura, Educació i Esport qualsevol incidència o variació que puga produir-se respecte a este.
- Contractar l'execució de les obres amb els requisits acreditables de capacitació d'empresa i remetre a la Direcció General de Patrimoni Cultural Valencià i Museus un certificat de l'acord d'adjudicació en els deu dies següents a la seua adopció en el cas d'ajuntaments o, si és el cas, còpia del contracte subscrit a este efecte per a les entitats sense ànim de lucre també en el termini de deu dies.
- Comunicar a la Direcció General de Patrimoni Cultural Valencià i Museus, amb l'antelació suficient, l'inici de les obres perquè, en el cas que així es considere convenient, estiga present en la firma de l'acta de replantejament i inici d'obra un tècnic representant de l'administració.
- Finalitzar totalment l'execució de l'actuació abans del dia 15 de novembre de l'any en curs.
- Fer constar en els cartells de l'obra la col·laboració de la Conselleria de Cultura, Educació i Esport de la Generalitat, amb expressió del muntant de la subvenció concedida, per a la qual cosa hauran de remetre a la Direcció General de Patrimoni Cultural Valencià i Museus una fotografia de color del cartell d'obra col·locat en lloc visible. El model del cartell serà facilitat prèviament per la Direcció General de Patrimoni Cultural Valencià i Museus als qui resulten beneficiaris de la subvenció.
- Assumir el finançament dels costos que excedisquen l'import de la present subvenció, justificant-ho.
- Facilitar a la Direcció General de Patrimoni Cultural Valencià i Museus tota la informació que li siga requerida sobre qualsevol aspecte relatiu a l'actuació. En este apartat, la Direcció General de Patrimoni Cultural Valencià i Museus es reserva la inspecció de l'obra pel tècnic designat a este efecte per esta, així com la potestat de nomenar representant en la recepció de les obres.
- Assumir totes les responsabilitats de qualsevol tipus que es deriven de la present actuació, com a titular i promotor d'esta.
- Comunicar a la Direcció General de Patrimoni Cultural Valencià i Museus la data de finalització de l'obra, amb antelació suficient per a convocar un tècnic de la Direcció General de Patrimoni Cultural Valencià i Museus per a la comprovació de la finalització de l'actuació sol·licitada.
- Justificar l'íntegra execució de la intervenció per a la qual es va sol·licitar la subvenció. El termini per a la presentació dels documents que justifiquen l'execució de la intervenció subvencionada finalitza el 30 de novembre de 2007. Per a això, haurà d'aportar-se necessàriament la documentació següent:
- Acta de replantejament i inici d'obra.
- Certificació d'obra referida a la totalitat de l'obra per a la qual s'ha sol·licitat subvenció, firmada per: tècnic director de l'obra, un representant de l'empresa adjudicatària de l'obra, representant de la institució peticionària i, si així ho considera convenient la Direcció General de Patrimoni Cultural Valencià i Museus, per un tècnic representant de l'administració nomenat a este efecte, per a la qual cosa hauran de comunicar amb la suficient antelació la data prevista per a la firma del mencionat document. Les certificacions es referiran a obres realment executades, i no s'admetran les destinades exclusivament a abonaments o bestretes a compte per materials, instal·lacions, equips o maquinària.
- Fotografies de color de l'immoble, en un nombre no inferior a 10, que recullen les fases següents: abans de la intervenció, durant la intervenció i després d'esta. 1 fotografia del cartell d'obra col·locat en lloc visible.
- Certificat final d'obra, firmat per tècnic director d'esta, sempre que se subvencione una actuació única i esta no siga objecte de part d'una obra major el cost de la qual no estiga subvencionat per esta direcció general.
Octava. Pagament de les ajudes
- El pagament de l'ajuda concedida es farà efectiu per mitjà de transferència després de l'aportació pel beneficiari dels documents descrits en l'últim paràgraf de la base sèptima, acreditatius de la total culminació de l'obra subvencionada, sense que s'admeten certificacions d'abonaments o bestretes per materials, instal·lacions, equips o maquinària. Hauran de constar, a més, en la Direcció General de Patrimoni Cultural Valencià i Museus els documents exigits per esta i que hagen d'haver sigut aportats pels beneficiaris de la subvenció en els terminis exigits en esta orde segons cada cas.
- La no-execució de l'obra completa segons el projecte simplificat aportat podrà donar lloc a la pèrdua de la subvenció, o bé s'abonarà la part proporcional a l'obra executada segons informe del tècnic representant de l'administració amb audiència prèvia en ambdós casos de l'interessat.
- La subvenció serà abonada proporcionalment al preu adjudicat a l'empresa pel beneficiari de la subvenció, quan este siga inferior al presentat en la sol·licitud. El dit pressupost serà comunicat a la Direcció General de Patrimoni Cultural Valencià i Museus pel beneficiari, que donarà coneixement a esta direcció general de conformitat amb el paràgraf sèptim del punt 2 de la base sèptima.
L'incompliment de qualsevol dels terminis establits amb caràcter essencial en la present orde donarà lloc a la pèrdua de la subvenció amb audiència prèvia de l'interessat, incloent-hi el termini d'execució que haurà d'haver-se consumit abans o en el dia fixat en la present orde com a termini de finalització de les obres.
Novena. Reintegrament de quantitats percebudes
Correspondrà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde que cal efectuar el reintegrament, de conformitat amb el que establix l'article 37 de la Llei 38/2003, de 17 de novembre, General de Subvencions en els casos següents:
a) Obtenció de la subvenció falsejant les condicions requerides per a això o ocultant aquelles que ho hagueren impedit.
b) Incompliment total o parcial de l'objectiu, de l'activitat, del projecte o la no-adopció del comportament que fonamenten la concessió de la subvenció.
c) Incompliment de l'obligació de justificació o la justificació insuficient.
d) Incompliment de l'obligació d'adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.
e) Resistència, excusa, obstrucció o negativa a les actuacions de comprovació i control financer, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedent de qualssevol administracions o ens públics o privats, nacionals, de la Unió Europea o d'organismes internacionals.
f) Incompliment de les obligacions imposades per l'administració als beneficiaris, així com dels compromisos adquirits per estos, amb motiu de la concessió de la subvenció, sempre que afecten el mode en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció o s'hi referisquen.
g) Incompliment de les obligacions imposades per l'administració als beneficiaris, així com dels compromisos adquirits per estos, amb motiu de la concessió de la subvenció, diferents dels anteriors, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedent de qualssevol administracions o ens públics o privats, nacionals, de la Unió Europea o d'organismes internacionals.
h) L'adopció, en virtut del que establixen els articles 87 a 89 del Tractat de la Unió Europea, d'una decisió de la qual es derive una necessitat de reintegrament.
i) En els altres supòsits previstos en la normativa reguladora de la subvenció.
Igualment, i en compliment d'allò que s'ha previst en l'apartat 3 de l'article 19 de la Llei 38/2003, de 17 de novembre, General de Subvencions, l'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de la intervenció subvencionada.
Deu. Inspecció i suport tècnic
La Direcció General de Patrimoni Cultural Valencià i Museus podrà inspeccionar i supervisar en qualsevol moment les actuacions que s'acullen a esta convocatòria.